久戍邊城有懷京邑
作者：駱賓王
朝代：唐

paragraphs: 擾擾風塵地，遑遑名利途。
盈虛一易舛，心迹兩難俱。
弱齡小山志，寧期大丈夫。
九微光賁玉，千仞忽彈珠。
棘寺游三禮，蓬山簉八儒。
懷鉛慙後進，投筆願前驅。
北走非通趙，西之似化胡。
錦車朝促候，刁斗夜傳呼。
戰士青絲絡，將軍黃石符。
連星入寶劍，半月上彫弧。
拜井開疎勒，鳴桴動密須。
戎機習短蔗，祆祲靜長榆。
季月炎初盡，邊亭草早枯。
層陰籠古木，窮色變寒蕪。
海鶴聲嘹唳，城烏尾畢逋。
葭繁秋色引，桂滿夕輪虛。
行役風霜久，鄉園夢想孤。
灞池遙夏國，秦海望陽紆。
沙塞三千里，京城十二衢。
楊溝連鳳闕，槐路擬鴻都。
璧殿規宸象，金堤法斗樞。
雲浮西北蓋，月照東南隅。
寶帳垂連理，銀牀轉轆轤。
廣筵留上客，豐饌引中廚。
漏緩金徒箭，嬌繁玉女壺。
秋濤飛喻馬，秋水泛仙艫。
意氣風雲合，言忘道術趨。
共矜名已泰，詎肯沫相濡。
有志慙雕朽，無庸類散樗。
關山暫超忽，形影歎艱虞。
結網空知羨，圖榮豈自誣。
忘情同塞馬，比德類宛駒。
隴阪肝腸絕，陽關亭候迂。
迷魂驚落雁，離恨斷飛鳧。
春去榮華盡，年來歲月蕪。
邊愁傷郢調，鄉思繞吳歈。
河氣通中國，山途限外區。
相思若可寄，冰泮有銜蘆。